作者：张孝祥
词牌/韵律：转调二郎神・二郎神

paragraphs: 闷来无那，暗数尽、残更不寐。
念楚馆香车，吴溪兰棹，多少愁云恨水。
阵阵回风吹雪霰，更旅雁、一声沙际。
想静拥孤衾，频挑寒灺，数行珠泪。
凝睇。
傍人笑我，终朝如醉。
便锦织回鸾，素传双鲤，难写衷肠密意。
绿鬓点霜，玉肌消雪，两处十分憔悴。
争忍见，旧时娟娟素月，照人千里。